CELEX: 32021D1344
Language: ro
Date: 2021-08-09 00:00:00
Title: Decizia (UE) 2021/1344 a Comisiei din 9 august 2021 de stabilire a criteriilor pentru definirea perioadei în care persoanelor care prezintă o amenințare la adresa securității li se poate interzice accesul în incintele Comisiei

16.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 292/27
               
            
         DECIZIA (UE) 2021/1344 A COMISIEI
         din 9 august 2021
         de stabilire a criteriilor pentru definirea perioadei în care persoanelor care prezintă o amenințare la adresa securității li se poate interzice accesul în incintele Comisiei
         COMISIA EUROPEANĂ,
         având în vedere Decizia (UE, Euratom) 2015/443 a Comisiei din 13 martie 2015 privind securitatea în cadrul Comisiei (1), în special articolul 12 alineatul (1) litera (b) și articolul 21,
         întrucât:
         
                     (1)
                  
                  
                     Comisia trebuie să își desfășoare activitatea într-un mediu de siguranță și securitate. În consecință, Comisia are nevoie de o abordare coerentă și integrată în ceea ce privește securitatea sa, care să asigure niveluri adecvate de protecție a persoanelor, a activelor și a informațiilor, proporționale cu riscurile identificate, precum și o securitate eficientă și promptă. Comisia se confruntă cu amenințări și provocări majore în domeniul securității, în special în ceea ce privește terorismul și spionajul politic și comercial.
                  
               
                     (2)
                  
                  
                     Pentru a asigura securitatea persoanelor, a activelor și a informațiilor, Comisia, în special Direcția Securitate din cadrul Direcției Generale Resurse Umane și Securitate, ia măsuri în temeiul Deciziei (UE, Euratom) 2015/443, care se aplică tuturor departamentelor Comisiei și în toate incintele Comisiei. Măsurile respective includ un număr limitat de măsuri vizând persoanele care prezintă o amenințare la adresa securității, inclusiv interzicerea accesului persoanelor în incintele Comisiei pentru o perioadă de timp, în temeiul articolului 12 alineatul (1) litera (b) din decizia menționată.
                  
               
                     (3)
                  
                  
                     Atunci când decide cu privire la interzicerea accesului uneia sau mai multor persoane în incintele Comisiei în cazul în care, în temeiul articolului 12 alineatul (1) litera (b) din Decizia (UE, Euratom) 2015/443, se consideră că acestea prezintă o amenințare la adresa securității sale, personalul Comisiei autorizat în mod corespunzător în conformitate cu articolele 5 și 12 din decizia respectivă ar trebui să evalueze amenințarea respectivă de la caz la caz, respectând circumstanțele individuale relevante.
                  
               
                     (4)
                  
                  
                     Restricționarea accesului se poate aplica uneia, mai multora sau chiar tuturor incintelor Comisiei.
                  
               
                     (5)
                  
                  
                     Perioada de aplicare a interzicerii accesului ar trebui să țină seama de probabilitatea, gravitatea și durata amenințării.
                  
               
                     (6)
                  
                  
                     Prezenta decizie nu ar trebui să se aplice unei interziceri a accesului în incintele Comisiei decise în contextul unei proceduri de suspendare în temeiul articolului 23 din anexa IX la Statutul funcționarilor.
                  
               
                     (7)
                  
                  
                     Prezenta decizie nu ar trebui să se aplice personalului Comisiei care lucrează în delegațiile Uniunii, care ar trebui să fie supus normelor de securitate pentru Serviciul European de Acțiune Externă.
                  
               
                     (8)
                  
                  
                     În conformitate cu regulamentul intern de procedură, membrul Comisiei responsabil cu chestiunile de securitate a fost abilitat, prin Decizia C(2016) 2797 a Comisiei (2), să stabilească norme de aplicare care să precizeze criteriile necesare pentru definirea perioadelor de timp aplicabile unei interziceri a accesului în incintele Comisiei în temeiul articolului 12 din Decizia (UE, Euratom) 2015/443. Această competență i-a fost subdelegată directorului general al Direcției Generale Resurse Umane și Securitate prin Decizia C(2021) 2684 a Comisiei (3).
                  
               
                     (9)
                  
                  
                     Măsurile de securitate adoptate în temeiul prezentei decizii ar trebui să respecte principiile de securitate din cadrul Comisiei prevăzute la articolul 3 din Decizia (UE, Euratom) 2015/443, în special Carta drepturilor fundamentale a Uniunii Europene,
                  
               ADOPTĂ PREZENTA DECIZIE:
         
            Articolul 1
            Obiect și domeniu de aplicare
            
               (1)   Prezenta decizie stabilește criteriile pentru definirea perioadei de timp în care persoanelor care prezintă o amenințare la adresa securității li se poate interzice accesul în incintele Comisiei în temeiul articolului 12 alineatul (1) litera (b) din Decizia (UE, Euratom) 2015/443.
            
            
               (2)   Prezenta decizie se aplică tuturor departamentelor Comisiei și în toate incintele acesteia. Personalul Comisiei din delegațiile Uniunii este supus normelor de securitate pentru Serviciul European de Acțiune Externă (4).
            
            
               (3)   Prezenta decizie nu se aplică procedurilor de suspendare desfășurate în temeiul articolului 23 din anexa IX la Statutul funcționarilor și Regimul aplicabil celorlalți agenți ai Comunității Economice Europene și ai Comunității Europene a Energiei Atomice (5).
            
         
         
            Articolul 2
            Domeniul de aplicare al interzicerii accesului
            
               (1)   Interzicerea accesului menționată la articolul 1 alineatul (1) se poate aplica uneia, mai multora sau tuturor incintelor Comisiei.
            
            
               (2)   În cazul în care Comisia împarte anumite incinte cu alte instituții, agenții și organe ale UE, Comisia le comunică acestora din urmă decizia de a interzice accesul în părțile Comisiei din incintele respective.
            
         
         
            Articolul 3
            Perioada de aplicare a interzicerii accesului
            
               (1)   Perioada de aplicare a interzicerii accesului menționată la articolul 1 alineatul (1) se bazează pe durata, probabilitatea și gravitatea estimate ale amenințării la adresa securității.
            
            
               (2)   Criteriile de evaluare a gravității amenințării la adresa securității includ:
               
                           (a)
                        
                        
                           gravitatea prejudiciului la care ar putea conduce amenințarea, în ceea ce privește viața, integritatea corporală, bunăstarea sau sănătatea persoanelor, precum și potențialele prejudicii aduse bunurilor și informațiilor;
                        
                     
                           (b)
                        
                        
                           dacă amenințarea este legată de comiterea unei infracțiuni;
                        
                     
                           (c)
                        
                        
                           dacă amenințarea se bazează pe neglijență, neglijență gravă sau intenție;
                        
                     
                           (d)
                        
                        
                           dacă comportamentul persoanei care prezintă amenințarea este violent, agresiv sau repetitiv;
                        
                     
                           (e)
                        
                        
                           amploarea potențialelor pierderi financiare pentru Comisie;
                        
                     
                           (f)
                        
                        
                           amploarea posibilelor prejudicii aduse reputației Comisiei.
                        
                     
            
               (3)   În cazul în care durata amenințării nu poate fi estimată cu suficientă certitudine, iar amenințarea este foarte gravă, accesul persoanei care prezintă amenințarea poate fi interzis până la noi dispoziții. Acest lucru se aplică în special în cazul în care amenințarea are una dintre următoarele caracteristici:
               
                           (a)
                        
                        
                           constă în implicarea în activități și rețele teroriste sau de spionaj;
                        
                     
                           (b)
                        
                        
                           ar putea duce la pierderi de vieți omenești, vătămări sau lezări grave sau daune materiale semnificative, ar putea compromite informații sensibile ori clasificate sau ar putea perturba sistemele informatice ori capacitățile operaționale esențiale ale Comisiei;
                        
                     
                           (c)
                        
                        
                           constă într-un comportament violent, agresiv sau repetitiv, având ca efect perturbarea gravă a funcționării serviciilor Comisiei.
                        
                     
         
         
            Articolul 4
            Revizuirea deciziilor de interzicere a accesului
            Comisia revizuiește, la cererea persoanei în cauză, orice decizie luată în temeiul articolului 12 alineatul (1) litera (b) din Decizia (UE, Euratom) 2015/443, cu condiția ca persoana respectivă să demonstreze existența unor noi elemente substanțiale care să permită reexaminarea interzicerii accesului. Comisia își bazează revizuirea pe criteriile care au condus la decizia inițială de interzicere a accesului.
         
         
            Articolul 5
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 9 august 2021.
            
               
                  Pentru Comisie
               
               Gertrud INGESTAD
               
                  Director general
               
               
                  Direcția Generală Resurse Umane și Securitate
               
            
         
         
            (1)  JO L 72, 17.3.2015, p. 41.
         
            (2)  Decizia C(2016) 2797 a Comisiei din 4 mai 2016 privind o abilitare legată de securitate.
         
            (3)  Decizia C(2021) 2684 a Comisiei din 13 aprilie 2021 de acordare a unei subdelegări de competențe acordate prin Decizia C(2016) 2797 a Comisiei privind o abilitare legată de securitate.
         
            (4)  Decizia ADMIN(2017) 10 a Înaltului Reprezentant al Uniunii pentru afaceri externe și politica de securitate din 19 septembrie 2017 privind normele de securitate pentru Serviciul European de Acțiune Externă (JO C 126, 10.4.2018, p. 1).
         
            (5)  Regulamentul nr. 31 (CEE), nr. 11 (CEEA) de stabilire a Statutului funcționarilor și a Regimului aplicabil celorlalți agenți ai Comunității Economice Europene și ai Comunității Europene a Energiei Atomice (JO P 45, 14.6.1962, p. 1385).